Document ID: 32014R0366

REGOLAMENT TA' IMPLIMENTAZZJONI TAL-KUMMISSJONI (UE) Nru 366/2014
tas-7 ta' April 2014
li jemenda l-Anness I tar-Regolament tal-Kunsill (KEE) Nru 2658/87 dwar in-nomenklatura tat-tariffa u l-istatistika u dwar it-Tariffa Doganali Komuni
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KEE) Nru 2658/87 tat-23 ta' Lulju 1987 dwar in-nomenklatura tat-tariffa u l-istatistika u dwar it-Tariffa Doganali Komuni (1), u b'mod partikolari l-Artikolu 9(1)(a) tiegħu,
Billi:
(1)
Ir-Regolament (KEE) Nru 2658/87 stabbilixxa nomenklatura tal-oġġetti, minn hawn 'il quddiem imsejħa bħala n-“Nomenklatura Magħquda” jew NM, li hija stabbilita fl-Anness I għal dak ir-Regolament.
(2)
Fl-interess taċ-ċertezza legali, huwa neċessarju li jiġi ċċarat l-ambitu tas-subtitlu 1302 20, il-Kapitolu 17 u l-intestatura 2101 tal-Parti Tnejn tan-Nomenklatura Magħquda fir-rigward tat-taħlitiet ta' zokkor tal-Kapitolu 17 b'ammonti żgħar ta' sustanzi oħra.
(3)
Minħabba li s-sustanzi tal-pektin tas-subtitlu 1302 20 jistgħu jkunu standardizzati biż-żieda taz-zokkor sabiex tkun żgurata attività kostanti fl-użu, huwa meħtieġ li jiġi stabbilit l-ammont massimu ta' zokkor li jistgħu jiġu miżjuda jekk il-prodott għandu jżomm il-karattru tiegħu bħala sustanza tal-pektin. Taħlita li tikkonsisti minn 90 % zokkor u 10 % sustanzi tal-pektin m'għandhiex il-karattru taz-zokkor u għandha tkun ikklassifikata fil-Kapitolu 13. Madankollu, il-prodotti li jkun fihom aktar minn 90 % ta' zokkor għandhom il-karattru taz-zokkor u għalhekk għandhom ikunu kklassifikati fil-Kapitolu 17. Konsegwentement, Nota addizzjonali ġdida fil-Kapitolu 13 hija meħtieġa biex tirrifletti dan il-fatt.
(4)
Huwa ukoll meħtieġ li tkun inkluża Nota addizzjonali ġdida korrispondenti fil-Kapitolu 17 biex ikun żgurat li t-taħlitiet ta' zokkor b'ammonti żgħar ta' sustanzi oħra jibqgħu kklassifikati f'dan il-Kapitolu sakemm it-taħlita tkun żammet il-karattru taz-zokkor.
(5)
Fir-rigward ta' preparazzjonijiet b'bażi tal-kafé, te jew maté jew estratti, essenzi u konċentrati tagħhom b'kontenut għoli ta' zokkor, il-Qorti tal-Ġustizzja tal-Unjoni Ewropea qatgħet li r-Regolament tal-Kummissjoni (KE) Nru 306/2001 (2), li kklassifika żewġ prodotti li jikkonsistu prinċipalment minn 90,1 % zokkor u 2,5 % estratt tat-te u 58,1 % zokkor (94 % meta kkalkolata fuq il-materjal xott) u 2,2 % te, rispettivament, skont il-kodiċi tan-NM 2101 20 92, b'analoġija huwa applikabbli għal żewġ taħlitiet intiżi għall-produzzjoni ta' xarbiet abbażi tat-te, li t-tnejn huma magħmula minn 64 % zokkor granulat (madwar 97 % meta kkalkolata fuq il-materjal xott) u 1,9 % estratt ta' te u ilma (3).
(6)
Madankollu, fi preparazzjonijiet b'bażi tal-kafé, te jew maté jew estratti, essenzi u konċentrati tagħhom b'kontenut ta' zokkor ta' 97 % jew iktar, kalkulat fuq il-materjal xott, il-karattru tal-prodott ma għadux determinat permezz ta' kafé, te jew maté jew estratti, essenzi u konċentrati tagħhom. Dawn il-preparazzjonijiet għandhom ikunu esklużi minn klassifikazzjoni taħt l-intestatura 2101. Hija għalhekk meħtieġa Nota addizzjonali ġdida fil-Kapitolu 21 biex tkun iċċarata l-klassifikazzjoni ta' dawn il-prodotti.
(7)
Sabiex tkun żgurata interpretazzjoni uniformi tan-Nomenklatura Magħquda madwar l-Unjoni fir-rigward tat-taħlit ta' zokkor ma' ammonti żgħar ta' sustanzi oħra, Noti addizzjonali ġodda mal-Kapitoli 13, 17 u 21 għandhom ikunu maħluqa.
(8)
L-Anness I għar-Regolament (KEE) Nru 2658/87 għandu għalhekk jiġi emendat skont dan.
(9)
Il-miżuri previsti f'dan ir-Regolament huma skont l-opinjoni tal-Kumitat tal-Kodiċi Doganali,
ADOTTAT DAN IR-REGOLAMENT:
Artikolu 1
Parti Tnejn tan-Nomenklatura Magħquda stipulata fl-Anness I għar-Regolament (KEE) Nru 2658/87 huwa emendat kif ġej:
(1)
fil-Kapitolu 13 tiddaħħal in-Nota addizzjonali 1:
“1.
Taħlitiet ta' sustanzi tal-pektin u z-zokkor b'kontenut ta' zokkor ta' aktar minn 90 % fil-piż, ikkalkolat fuq il-materjal xott, huma esklużi minn klassifikazzjoni fis-subintestatura 1302 20 u fil-prinċipju għandhom ikunu klassifikati fil-Kapitolu 17, minħabba li l-karattru tal-prodott huwa meqjus li huwa ddeterminat miz-zokkor.”
(2)
fil-Kapitolu 17 tiddaħħal in-Nota addizzjonali 8:
“8.
Matul in-nomenklatura magħquda, taħlitiet ta' zokkor b'ammonti żgħar ta' sustanzi oħra huma kklassifikati fil-Kapitolu 17 sakemm dawn ma jkollhomx il-karattru ta' preparazzjoni kklassifikata xi mkien ieħor.”
(3)
fil-Kapitolu 21 tiddaħħal in-Nota addizzjonali 6:
“6.
Preparazzjonijiet b'bażi tal-kafé, te jew maté jew estratti, essenzi u konċentrati tagħhom b'kontenut ta' zokkor ta' 97 % jew aktar bil-piż, ikkalkolat fuq il-materjal xott, huma esklużi minn klassifikazzjoni fl-intestatura 2101 u għandhom fil-prinċipju jkunu klassifikati fil-Kapitolu 17. Il-karattru ta' dawk il-prodotti ma għadux jitqies li huwa ddeterminat minn kafé, te jew maté jew estratti, essenzi u konċentrati tagħhom.”
Artikolu 2
Dan ir-Regolament jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, is-7 ta' April 2014.

Labels: 3
17